《荅崆峒主人张顽石招隐诗》
清代·成鹫

劳君招隐寄诗筒，款款开缄拜好风。老我独迟篱菊节，怀人长在桂花丛。

望遥云水心先往，梦入烟霞世亦空。问道有期应不远，广成今已在崆峒。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。